Lukker hullet i økonomien

Med forliget for budgettet 2020 løfter forligspartierne hospitalets økonomi med i alt 214,3 millioner kroner.

Dermed mangler 60,7 millioner kroner, hvis økonomien skal i balance, og det har partierne en intention om, at de vil tilføre i 2021.

Regionens andre hospitaler får: Regionshospitalet Horsens: 6 millioner kroner.

Hospitalsenhed Midt: 14,8 millioner kroner.

Regionshospitalet Randers: 6 millioner kroner.

Hospitalsenheden Vest: 13,1 millioner kroner.

Psykiatrien: 10,6 millioner kroner.

Herudover tilføres Regionshospitalet Randers 33,2 millioner kroner i 2020. Beløbet falder de kommende år og vil fra 2023 og frem være på 17 millioner kroner.

Fra 2022 tilføres Regionshospitalet Horsens 15 millioner kroner varigt.

Aarhus Universitetshospital kan derfor sløjfe de besparelser og opsigelser, der var på bordet fra næste år.

Det bekræfter hospitalsdirektør Poul Blaabjerg.

Det giver ro til at finde sig til rette i de nye rammer, uden at de ansatte skal frygte en ny sparerunde

- Vi går ikke ind i 2020 med nye besparelser og dermed heller ikke med en sparerunde og opsigelser, siger han.

De igangværende besparelser skal dog gøres færdige, siger Poul Blaabjerg.

Men millionerne er ikke gratis. De kommer med et modkrav, siger Carsten Kissmeyer, der står i spidsen for Venstre i regionsrådet.

Aarhus Universitetshospital skal overholde de aftalte økonomiske rammer og komme i stabil drift, lyder det klare krav, og det betyder blandt andet, at hospitalet skal gennemføre de 1.000 operationer om ugen fra midten af næste år, som det har forpligtet sig til.

- Vi har brug for at komme op på det niveau. Ellers kan vi ikke leve op til patientrettighederne. Så skal vi bruge kapacitet i eksempelvis andre regioner, og det trækker også økonomi ud, siger han.

Kissmeyer er dog optimistisk.